Diari Oficial de la Generalitat Valenciana


Sumari del DOGV 5967, del 04-03-2009 (2009/2441)

RESOLUCIÓ de 26 de febrer de 2009, de la presidenta del Consell Valencià de l'Esport, per la qual es convoquen subvencions per al desenvolupament de la investigació en ciències de l'esport durant l'any 2009.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5967

Data del DOGV
:   04-03-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/2441


Data del document
:   26-02-2009

Organisme emissor
:   Consell Valencià de l'Esport

Tipus de document
:   Resolució

Anàlisi jurídica

 Descriptors 

:   * Consell Valencià de l'Esport
    * suport econòmic
    * esport
    * ajuda pública

RESOLUCIÓ de 26 de febrer de 2009, de la presidenta del Consell Valencià de l'Esport, per la qual es convoquen subvencions per al desenvolupament de la investigació en ciències de l'esport durant l'any 2009. [2009/2441]
La Llei 4/1993, de 20 de desembre, de la Generalitat, de l'Esport de la Comunitat Valenciana, en l'article tercer, apartat l), establix com una de les línies generals d'actuació de la Generalitat el suport a la investigació esportiva i al desenvolupament de les ciències aplicades a l'esport.
L'esmentada Llei de l'Esport de la Comunitat Valenciana establix en l'article 13 que la Generalitat fomentarà la col·laboració amb les universitats de la Comunitat Valenciana per a promoure, impulsar i coordinar la investigació científica i el desenvolupament tecnològic en l'esport.
En virtut d'això, i fent ús de les competències assignades en la Llei 3/2006, de 12 de maig, de la Generalitat, de Creació del Consell Valencià de l'Esport, i en el Decret170/2006, de 17 de novembre, del Consell, pel qual s'aproven els Estatuts del Consell Valencià de l'Esport, i d'acord amb el que establix el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana, resolc:
Primer
Convocar i regular el procediment per a la concessió de dos ajudes per al desenvolupament de dos treballs d'investigació en ciències de l'esport durant l'any 2009 per un import global màxim de 10.000 euros, a càrrec del capítol IV, línia de subvenció T5913000, dels pressupostos del Consell Valencià de l'Esport per a l'any 2009.
Segon
Aprovar les bases per les quals es regula la present convocatòria i que es recullen en els annexes I i II de la present resolució.
Tercer
Que les ajudes convocades per la present convocatòria no precisen notificació a la Comunitat Europea perquè no reunixen els requisits de l'article 87 del TCE, segons disposa el Decret 147/2007, de 7 de setembre, del Consell, ja que les mateixes no suposen cap avantatge econòmic atés que les entitats a què van dirigides les subvencions no exercixen activitats econòmiques en què s'oferisquen al mercat béns o servicis, per la qual cosa no hi ha possibilitat de falsejament de la competència.
DISPOSICIÓ FINAL
La present resolució produirà efectes el dia que es publique en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, la present resolució, que posa fi a la via administrativa, podrà ser recorreguda potestativament en reposició, o bé caldrà plantejar directament recurs contenciós administratiu, en els terminis i davant els òrgans que s'indiquen a continuació:
a) El recurs potestatiu de reposició haurà d'interposar-se davant la consellera de Cultura i Esport-presidenta del Consell Valencià de l'Esport en el termini d'un mes a comptar de l'endemà de la publicació de la present resolució en el Diari Oficial de la Comunitat Valenciana, excloses les administracions públiques de conformitat amb el que disposa l'article 44.1 de la Llei 29/1998, de 13 de juliol, reguladora de la Jurisdicció Contenciosa Administrativa.
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació de la present resolució en el Diari Oficial de la Comunitat Valenciana.
València, 26 de febrer de 2009.- La presidenta del Consell Valencià de l'Esport, p. d. Resolució 14.85.4392-VQMK núm. 5435, la secretària autonòmica d'Esport-vicepresidenta del Consell Valencià de l'Esport: Niurka Montalvo Amaro.
ANNEX I
Bases per les quals es regula la concessió de dos ajudes per al desenvolupament de dos treballs d'investigació en ciències de l'esport durant l'any 2009
Primera. Beneficiaris
Podran ser beneficiaris de l'ajuda que es convoca en la present resolució agrupacions de persones físiques que integren un grup d'investigació en una universitat de la Comunitat Valenciana.
Segona. Objecte i aplicació de l'ajuda
2.1. L'objecte de la present resolució és la concessió durant l'any 2009 de dos ajudes de 5.000 euros cadascuna per al desenvolupament de dos treballs d'investigació en alguna de les àrees prioritàries establides en la present resolució i que estiguen relacionades amb les ciències de l'esport.
2.2. La subvenció podrà destinar-se a cobrir les despeses generades per un grup d'investigació de una o diverses universitats de la Comunitat Valenciana en l'exercici 2009, per a la realització d'estudis de suport científic i tecnològic en l'àmbit de l'activitat física i de l'esport, sempre que estiguen dins d'una de les àrees d'interés prioritari establides en la present resolució.
2.3. Les despeses a les quals es podrà destinar l'ajuda seran:
- Contractació d'un becari.
- Despeses de direcció, gestió, adquisició de material fungible i altres degudament justificades.
Tercera. Requisits
3.1. Podran sol·licitar les ajudes les universitats de la Comunitat Valenciana que programen el desenvolupament d'un treball d'investigació en àrees d'interés prioritari relacionades amb les ciències de l'esport, en el qual participe un grup d'investigació els components del qual pertaguen a un departament directament vinculat amb una o diverses de les àrees relacionades amb les ciències de l'esport objecte del treball d'investigació.
3.2. S'entendran com a àrees d'interés prioritari als efectes de la present convocatòria les següents:
a) Estudis sobre aspectes que incidisquen en la millora del rendiment esportiu en plans d'especialització esportiva a la Comunitat Valenciana.
b) Mitjans audiovisuals d'ajuda a l'entrenament esportiu.
c) Estudis sobre la iniciació als esports nàutics a la Comunitat Valenciana.
d) Estudis sobre la situació de l'esportista d'elit i esportista d'alt rendiment a la Comunitat Valenciana.
3.3. A l'efecte d'esta resolució s'entén per grup d'investigació el constituït per un mínim de quatre investigadors que acrediten una coherència i una trajectòria compartida participant en projectes comuns (activitats conjuntes de transferència i de difusió de coneixements, investigacions i publicacions). Almenys dos dels seus membres han de tindre la condició de doctor i dedicació completa a l'entitat sol·licitant.
Els beneficiaris hauran de complir els requisits per a ser considerats organismes d'investigació, i els possibles beneficis hauran de reinvertir-se en ixes activitats, en la divulgació dels seus resultats o en l'ensenyament. A més, els grups d'investigació hauran d'acreditar que no realitzen activitats econòmiques, o que en cas de realitzar-les puguen distingir-se les econòmiques de les no econòmiques i una separació d'ingressos i costos. Així mateix, el contingut de la investigació subvencionada haurà de respondre a les activitats primàries del grup d'investigació.
3.4. A més dels requisits establits en els punts anteriors, els sol·licitants hauran de complir tots aquells requisits que establix l'article 13 de la Llei 38/2003, de 17 de novembre, General de Subvencions (BOE núm. 276, de 18 de novembre).
Quarta. Import global màxim
L'import global màxim de l'ajuda a la qual es referix la present convocatòria serà de 10.000 euros amb càrrec al capítol IV, línia T5913000, dels pressupostos del Consell Valencià de l'Esport per a l'any 2009.
Quinta. Sol·licituds i documentació
5.1. Les sol·licituds es realitzaran per mitjà d'instància dirigida al Consell Valencià de l'Esport, segons el model que figura com a annex II de la present resolució.
5.2. L'imprés normalitzat de sol·licitud, degudament emplenat, haurà d'anar subscrit per l'investigador responsable del grup, amb el vistiplau del cap del departament i del vicerector d'investigació al qual estiga adscrit el responsable del grup. La sol·licitud anirà acompanyada de la següent informació i documentació.
5.2.1. Dades del departament i composició del grup d'investigació: relació dels membres del grup d'investigació en la qual conste nom, cognoms, NIF, titulació, professió, entitat per a la qual treballa, hores de dedicació al projecte, telèfon, adreça de correu electrònic i signatura de conformitat.
5.2.2. Currículum de l'investigador responsable, currículums dels demés membres del grup i treballs d'investigació desenvolupats en comú.
5.2.3. Projecte del treball d'investigació en el qual s'especifique: títol, objectius que es perseguixen, descripció breu d'este, memòria de les activitats que van a desenvolupar-se en 2009, l'adscripció de tasques, terminis previstos per a la consecució dels diferents objectius, recursos humans i materials assignats al projecte, i altres dades que puguen ser d'utilitat per a la comprensió del projecte.
5.2.4. Pressupost de l'activitat, ingressos i despeses totals, incloent totes les ajudes concedides i/o sol·licitades, així com les aportacions tècniques i materials que realitza cadascuna, concretant en qualsevol cas el concepte al qual es destina la subvenció sol·licitada i l'orde de prioritat de les despeses.
5.2.5. Fitxa de manteniment de tercers en la qual conste la titularitat del compte bancari on es vullga rebre la subvenció sol·licitada, segons el model inclòs com a annex IV d'esta resolució. No serà necessària la seua presentació quan les dades bancàries aportades per a rebre la subvenció ja consten en el Consell Valencià de l'Esport, per haver rebut altres subvencions; en este cas s'indicaran únicament les dades bancàries i la convocatòria en què va ser entregada.
5.2.6. Declaració responsable de no estar incurs en les prohibicions per a obtindre la condició de beneficiari assenyalades en l'article 13, de la Llei 38/2003, de 17 de novembre, General de Subvencions. Esta declaració està inclosa en l'apartat D de la sol·licitud de subvenció.
5.2.7. Documentació acreditativa de que es troben al corrent de les seues obligacions tributàries i davant de la Seguretat Social, mitjançant certificat referit al moment de finalització del termini de presentació de sol·licituds, en la forma establida en l'Orde de 30 de maig de 1996, de la Conselleria de Economia, Hisenda i Ocupació (DOGV núm. 2775 de 21/06/96), l'article 2 de la qual remet indirectament al Reial Decret 1098/2001, articles 13 i 14, per derogació del Reial Decret 390/1996.
No serà necessària la presentació de la documentació requerida en l'apartat anterior quan ja s'haja presentat en original, dins del mateix exercici econòmic, davant el Consell Valencià de l'Esport, en compliment de la mateixa o similar convocatòria de subvencions. En este cas s'haurà d'indicar en quina convocatòria de sol·licitud d'ajudes ha sigut presentada la referida documentació, i que tals certificats estiguen vigents en ixe moment.
5.3. A més de la informació i documentació ja assenyalada, el Consell Valencià de l'Esport podrà, en qualsevol moment de la tramitació de l'expedient, demanar qualsevol altra documentació que considere necessària per al millor coneixement i comprensió de l'aplicació de la subvenció.
5.4. Les sol·licituds es presentaran en el Registre del Consell Valencià de l'Esport, en els de les seues delegacions territorials d'Alacant, Castelló i València, o en qualsevol dels llocs a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviament per correu certificat, la presentació de la documentació en l'oficina de correus corresponent haurà d'efectuar-se en sobre obert, a fi que en la capçalera del primer full de la documentació presentada es facen constar clarament el nom de l'oficina i la data, lloc, hora i minut de l'admissió.
Quan la sol·licitud no es presente en cap dels registres dependents del Consell Valencià de l'Esport, es recomana avisar per fax (núm. 411132253) al Consell Valencià de l'Esport.
5.5. El termini de presentació finalitzarà el 30 de març de 2009. L'incompliment d'este termini determinarà automàticament l'exclusió.
5.6. L'admissió a tràmit d'una sol·licitud de subvenció no generarà cap compromís de concessió d'aquella.
5.7. Quan la sol·licitud no reunisca els requisits o falte algun document complementari del exigits, es requerirà a l'interessat per a què l'esmene en el termini de deu dies, amb indicació de que si així no ho fera, se li tindrà per desistit de la seua petició. En este cas, el Consell Valencià de l'Esport declararà este desistiment prèvia resolució dictada a l'efecte per la vicepresidenta del Consell Valencià de l'Esport.
Sexta. Valoració i resolució
6.1. Als efectes previstos en esta resolució, es constituirà una comissió tècnica d'avaluació formada per cinc membres designats per la vicepresidenta del Consell Valencià de l'Esport, encarregada de l'estudi i valoració de les sol·licituds presentades. La comissió tècnica d'avaluació podrà assessorar-se d'experts i professionals, en cas de considerar-se convenient.
6.2. La valoració de les sol·licituds s'efectuarà atenent els següents criteris:
6.2.1. El currículum de l'investigador responsable del grup (titulació, experiència professional, experiència investigadora i altres mèrits) es valorarà fins a un màxim de 10 punts.
6.2.2. El currículum del grup, valorant en este apartat el perfil del components del grup, la composició, estructura i coherència d'este i la seua experiència conjunta en altres projectes i activitats, es valorarà fins a un màxim de 20 punts.
6.2.3. L'afinitat de l'objecte de treball amb les ciències de l'esport, així com la possible aplicació de les conclusions a favor de l'esport a la Comunitat Valenciana, valorant de manera preferent aquells treballs que aborden els temes d'interés prioritaris objecte d'esta convocatòria, es valorarà fins a un màxim de 20 punts.
6.2.4. Estudis que aborden temàtiques i àrees noves, no subvencionades dins d'esta mateixa convocatòria durant els últims dos anys, es valorarà fins a 25 punts.
6.2.5. La coherència del projecte de treball, la qualitat de la investigació i la possibilitat real de realització, es valorarà fins a màxim de 15 punts.
6.2.6. L'equilibri pressupostari i l'aportació pròpia, d'altres institucions o entitats, es valorarà fins a un màxim de 10 punts.
6.3. Una vegada formalitzats els actes d'instrucció corresponents, la comissió tècnica d'avaluació elevarà, a través de l'òrgan instructor, la proposta de concessió o denegació de subvenció a la vicepresidenta del Consell Valencià de l'Esport que resoldrà, per delegació de la presidenta del Consell Valencià de l'Esport, sobre l'ajuda i determinarà la quantia d'esta.
6.4. La vicepresidenta del Consell Valencià de l'Esport resoldrà la concessió o denegació de les sol·licituds presentades en el termini màxim de sis mesos des de la publicació de la present convocatòria en el Diari Oficial de la Comunitat Valenciana. No obstant això, les sol·licituds sobre les quals no recaiga resolució expressa en el termini de sis mesos des de la publicació de la present convocatòria s'entendran denegades. El Consell Valencià de l'Esport notificarà als interessats la resolució de concessió o denegació de les sol·licituds presentades dins del mateix termini de sis mesos.
Sèptima. Obligacions dels beneficiaris
7.1. Mantindre's en la situació que legitima la seua concessió.
7.2. Acreditar el compliment dels requisits i condicions que determinen la concessió o gaudi de l'ajuda.
7.3. Sotmetre's a les actuacions de control financer que corresponen a la Intervenció General i a la Sindicatura de Comptes en relació amb les subvencions i ajudes concedides.
7.4. Comunicar al Consell Valencià de l'Esport l'obtenció d'altres subvencions, ajudes, ingressos o recursos que financen les activitats subvencionades, procedents d'altres administracions o ens públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació dels fons percebuts.
7.5. Desenvolupar el treball d'investigació per al qual s'haja concedit la subvenció mantenint les condicions d'este i sol·licitant autorització al Consell Valencià de l'Esport de qualsevol modificació en estes que en funció de les circumstàncies hagen d'adoptar-se.
7.6. Cedir al Consell Valencià de l'Esport els drets de publicació dels sumaris dels projectes d'investigació. En totes les publicacions a les quals puga donar lloc l'activitat subvencionada serà indispensable mencionar la Generalitat Valenciana i el Consell Valencià de l'Esport com a entitat finançadora.
7.7. El Consell Valencià de l'Esport es reserva, respectant l'autoria dels treballs, la facultat de realitzar una primera edició de les memòries cientificotècniques dels projectes subvencionats a l'empara d'esta convocatòria, sense abonar a l'autor o autores drets econòmics addicionals. En cas que no es publique el treball pel Consell Valencià de l'Esport, l'autor o autors hauran de sol·licitar prèviament autorització al Consell Valencià de l'Esport per a la seua publicació en altre mitjà, que serà l'òrgan encarregat de comunicar l'autorització, sent necessària l'expressa menció de l'ajuda rebuda per part d'este.
7.8. Acreditar amb anterioritat a dictar-se la proposta de resolució que es troba al corrent en el compliment de les seues obligacions tributàries i davant la Seguretat Social, segons s'indica en la base 5.2.7 del present annex, sense perjuí d'allò establit en la disposició peticional dihuitena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
7.9. Disposar dels llibres comptables per a garantir l'adequat exercici de les facultats de comprovació i control.
7.10. Conservar els documents justificatius de l'aplicació dels fons percebuts, inclosos els documents electrònics, en tant puguen ser objecte de les actuacions de comprovació i control.
7.11. Procedir al reintegrament dels fons percebuts en els supòsits previstos en la base onze.
Octava. Modificació de la resolució de concessió
8.1. L'import de la subvenció concedida en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos d'altres administracions públiques o d'altres ens públics o privats, supere el cost de l'activitat subvencionada.
8.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent d'aportacions atorgades per altres administracions o ens públics o privats, podrà donar lloc a la modificació de la resolució de la concessió.
8.3. En el cas que s'augmentara la dotació pressupostària d'esta línia, l'augment es distribuiria entre els sol·licitants sense obrir nou termini de presentació de sol·licituds, en aplicació dels criteris establits en les presents bases.
Novena. Responsabilitats
La Generalitat no assumix cap responsabilitat sobre els possibles danys i perjuís en els quals puguen incórrer els beneficiaris de l'ajuda o membres del seu equip durant la realització del projecte subvencionat, en la seu en la qual es desenvolupe o respecte a tercers.
Desena. Procediment de pagament, termini i forma de justificació
10.1. El pagament es realitzarà d'una única vegada quan s'haja justificat degudament l'activitat objecte de la subvenció.
10.2. Són despeses subvencionables aquelles que de manera indubtable responguen a la naturalesa de l'activitat subvencionada i s'hagen realitzat entre l'1 de gener de 2009 i el termini establit en el punt 3 d'esta base.
10.3. El termini de presentació de les justificacions conclourà el 10 de desembre de 2009, llevat que es prorrogue este termini per la resolució de concessió de subvencions.
10.4. Per al cobrament de la subvenció els beneficiaris hauran de presentar la documentació següent:
- La justificació revestirà la forma de compte justificatiu simplificat que, d'acord amb allò disposat en l'article 75 del Reglament de la Llei General de Subvencions, haurà de contenir la següent informació.
a) Memòria científica amb la següent estructura que contemple la totalitat del treball realitzat: títol descriptiu del projecte, formulació del projecte, objectius de la investigació, justificació, limitacions, fonaments teòrics, antecedents del projecte, elaboració d'hipòtesis, identificació de les variables, disseny de tècniques de recollida d'informació, població i mostra, tècniques d'anàlisi, guia de treball de camp, recursos humans, pressupost, cronograma i bibliografia. Les seues característiques i contingut estaran d'acord amb l'àrea prioritària a la qual pertanga el projecte. Recullirà les principals conclusions i resultats.
b) Una relació classificada de les despeses de l'activitat, amb indicació del creditor i del document, el seu import, data d'emissió i, en el seu cas, data de pagament, segons el model que figura com a annex III de la present convocatòria.
c) Un detall d'altres ingressos o subvencions que hagen finançat l'activitat subvencionada, amb indicació de l'import i la seua procedència.
d) Els tres pressupostos que, en aplicació de l'article 31.3 de la Llei General de Subvencions, haja d'haver sol·licitat el beneficiari per a les despeses de prestació de servicis per empreses de consultories o assistència tècnica que superen els 12.000?. L'elecció es farà conforme a criteris d'eficiència i economia, haguent-se de justificar expressament en una memòria l'elecció, quan no recaiga en la proposta econòmica més avantatjosa.
e) Si és el cas, carta de pagament de reintegrament en el supòsit de romanents no aplicats, així com dels interessos derivats d'estos.
El Consell Valencià de l'Esport comprovarà, a través de les tècniques de mostreig que es determinen en funció de la quantia de la subvenció, de la despesa efectuada i del tipus de projecte, els justificants que estime oportuns, per tant podrà requerir al beneficiari la remissió dels justificants de despesa seleccionats.
Els justificants del compte justificatiu hauran de complir els requisits establits en el Reial Decret 1496/2003, de 28 de novembre (BOE de 29/11/03).
10.5. No es podran aplicar als fons procedents de la subvenció les despeses ocasionades per:
- Adquisició d'immobilitzat.
- Adquisició de béns destinats a la venda.
- Aportacions a sistemes complementaris de pensions.
- Multes i recàrrecs per pròrroga o constrenyiment imposat per qualsevol administració pública.
- Els bitllets emesos i no utilitzats.
- Despeses extres d'hotel o semblant.
- Indemnitzacions per raó de servici que superen les quanties exceptuades de gravamen establides en la legislació vigent de l'IRPF.
- Despeses sumptuàries.
- Despeses socials (beques, primes per assegurança de vida, etc.), excepte la quota a la Seguretat Social i la resta de cotitzacions socials.
- Indemnitzacions per acomiadament.
- Avançaments reintegrables.
- Despeses d'altres exercicis (els ocasionats en anys diferents al de la publicació de la subvenció).
10.6. Respecte de l'impost sobre el valor afegit (IVA) s'estarà a allò disposat a continuació:
Si l'entitat beneficiària només realitza operacions declarades exemptes per l'Agència Tributària, es podrà justificar íntegrament amb càrrec a la subvenció concedida l'IVA suportat.
Si l'entitat beneficiària realitza operacions no declarades exemptes per l'Agència Tributaria, només podrà justificar amb càrrec a la subvenció concedida l'IVA suportat no deduïble i per tant no compensat, actuant de la mateixa forma si li és d'aplicació el règim de prorrata.
Onzena. Reintegrament i/o revocació de les subvencions
11.1. Procedirà el reintegrament de les quantitats percebudes i l'exigència de l'interés de demora des del moment del pagament de la subvenció o, si és el cas, la revocació de la subvenció, en els casos següents:
a) Incompliment de l'obligació de justificació.
b) Obtenció de la subvenció sense reunir les condicions requerides.
c) Incompliment de la finalitat per a la qual va ser concedida la subvenció.
d) Incompliment de les condicions imposades als beneficiaris amb motiu de la concessió de la subvenció.
e) Igualment, en el supòsit previst en la base 8.1, quan la subvenció principal siga la del Consell Valencià de l'Esport procedirà el reintegrament de l'excés obtingut sobre el cost de l'activitat exercida.
f) Així com tots aquells casos que establix el capítol I del títol II de la Llei 38/2003, de 17 de novembre, General de Subvencions.
11.2. Els supòsits de reintegrament s'establixen sense perjuí dels casos en què procedisca incoar un expedient sancionador d'acord amb el que establixen els articles 52 i següents de la Llei General de Subvencions.
Dotzena. Legislació aplicable
En tot allò no previst en esta resolució, els beneficiaris es sotmetran al que establix el Text Refós de la Llei d'Hisenda Pública de la Generalitat Valenciana, la Llei de Pressupostos de la Generalitat per a l'exercici de què es tracte i allò que s'ha regulat en la disposició final primera de la Llei 38/2003, General de Subvencions.ANNEX IV / ANEXO IV